钦定古今图书集成/理学汇编/学行典/第089卷 > 朱子全书 > 《答姜叔权》
## 钦定古今图书集成/理学汇编/学行典/第089卷 > 朱子全书 > 《答姜叔权》

所谓“识察此心，乃致知之切近者”，此说是也。然亦须
知所谓“识之”，非徒欲识此心之精灵知觉也，乃欲识
此心之义理精微耳。欲识其义理之精微，则固当以
穷尽天下之理为期。但至于久熟而贯通焉，则不待
一一穷之，而天下之理固已无一毫之不尽矣。举一
而三，反闻一而知十，乃学者用功之深，穷理之熟，然
后能融会贯通，以至于此。今先立定限，以为不必尽
穷于事事物物之闲，而直欲侥幸于“三反知十”之效，
吾恐其卤莽灭裂，而终不能有所发明也。